Ján Kellner (kňaz)

**Ján Kellner**, SJ (* 26. december 1912, Hradisko, Rakúsko-Uhorsko† 7. júl 1941, Kyjev, ZSSR) bol slovenský gréckokatolícky kňaz, jezuita a misionár určený pre pôsobenie v ZSSR, popravený počas stalinizmu.

## Život

### Raný život a štúdium
Ján Kellner sa narodil v roku 1912 v Hradisku neďaleko Levoče, kam sa jeho rodina neskôr v roku 1922 presťahovala. Tam začal navštevovať katolícku chlapčenskú základnú školu a o rok neskôr gymnázium, kde zmaturoval roku 1931. V tom istom roku odišiel do Ríma študovať na Collegium Russicum. Následne sa stal jezuitom a prijal východný obrad. Po dvoch rokoch štúdia filozofie a štyroch rokoch štúdia teológie na Pápežskej gregoriánskej univerzite bol 25. decembra 1937 (podľa iných zdrojov 1. januára 1937) vysvätený za kňaza. Nasledujúce dva roky pokračoval v štúdiu na Pápežskom východnom inštitúte a v roku 1939 začal pôsobiť v augustiniánskom kláštore v Prahe v ruskej/rusínskej katolíckej farnosti, s vyhliadkami na odchod do Ruska. Na začiatku druhej svetovej vojny sa na žiadosť gestapa (a pod hrozbou násilnej deportácie) musel vrátiť na Slovensko, kde krátku dobu pracoval v papierni v Ružomberku.

### Odchod do Sovietskeho zväzu, väzenie a smrť
Kellner dlhodobo prejavoval záujem o slovanský svet, a osobitne o Rusko a jeho kultúru. Nakoniec sa rozhodol odísť pôsobiť do Sovietskeho zväzu, teda krajiny riadenej vedeckým ateizmom, pôsobiť ako misionár. V novembri 1940 obdržal Kellner list od jezuitského predstaveného Włodzimierza Ledóchowskeho adresovaný biskupovi Michalovi Buzalkovi o tom, že prechod Jána Kellnera do ZSSR je pripravený. Následne mu bol vydaný falošný pas na meno Relovský. Teodor Romža, neskorší biskup a mučeník, ho kvôli možným rizikám odrádzal od nelegálneho prechodu hraníc; napriek jeho radám, 6. decembra 1940, Ján Kellner prešiel cez hranice do ZSSR.

Sovietsky zväz považoval katolíckych misionárov do ZSSR vzdelaných v Collegium Russicum za špiónov z Vatikánu. Ján Kellner bol zatknutý dňa 9. decembra 1940, krátko po prechode hraníc, keď ho štátnym orgánom nahlásil roľník, ktorého požiadal o pomoc. Jeho prvotný výsluch trval tri dni a tri noci (17. až 19. decembra 1940). Podľa zápisu mal Ján Kellner vypovedať, že sa už dlhý čas pripravoval na svoju misiu do ZSSR a že plánoval „prekročiť hranicu v oblasti Sambora, potom tajne ísť do Ľvova a ďalej do Moskvy a získať prácu v nejakej továrni, a potom plánoval zúčastňovať sa stretnutí radikálnych ateistov a na nich vystupovať proti ateizmu.“ Robil by tak s úmyslom „hlásať učenie Krista medzi mladými ľuďmi, s cieľom podporovať zjednotenie cirkví“. Následne bol prevezený do špeciálnej väznice NKVD v Kyjeve, kde bol podrobený celkovo trinástim výsluchom. Po tom, čo hitlerovské Nemecko 22. júna 1941 zaútočilo na Sovietsky zväz, Moskva nariadila preskúmať zoznamy väzňov za účelom identifikácie väzňov vhodných na likvidáciu. Dňa 7. júla 1941 bol Ján Kellner odsúdený na trest smrti ako „nepriateľ ľudu“ a v ten istý deň bol aj popravený zastrelením.

Rozhodnutím prokuratúry Ukrajinskej SSR č. 1067/1989 z 16. júna 1989 bol prípad Jána Kellnera (arch. č. 64851) zahrnutý pod výnos Prezídia vrchného sovietu ZSSR z 16. januára 1989 o obetiach prenasledovania v 30., 40. a začiatku 50 rokov, čím bol Ján Kellner posmrtne rehabilitovaný.

## Úcta
1. júla 2007 boli v predsieni kostola v Hradisku, rodnej obci Jána Kellnera, inštalované jeho pamätná fotografia a životopis.

## Referencie

## Externé odkazy
* Russicum - Le spie del vaticano. Dokument o misionároch do ZSSR vzdelaných v Kolégiu Russicu 
* Jezuiti - Evanjelizačné výzvy medzivojnového obdobia a formácia kléru pre Rusko 

Kategória:Osobnosti z Hradiska
Kategória:Slovenskí gréckokatolícki kňazi
Kategória:Slovenskí jezuiti
Kategória:Slovenskí misionári
Kategória:Popravení zastrelením